Pia Adelsteen (DF), 2011-12-20:
Tak for det.
Dansk Folkeparti og den tidligere regering vedtog den 1. juni sidste år, at den kriminelle lavalder skulle være 14 år, og nu knap halvandet år efter foreslår den nye regering, at den kriminelle lavalder igen sættes op til 15 år.
For Dansk Folkeparti er det indlysende, at laver man noget kriminelt, skal det have en konsekvens.
Det er for os indlysende, at ældre, der får deres yngre venner og bekendte eller søskende til at begå kriminalitet, skal straffes hårdere, og jeg kan da godt undre mig over at se et forslag som dette, hvor man ikke evaluerer, hvordan det rent faktisk er gået i det halvandet år, den kriminelle lavalder har været sat ned.
Helt typisk for den socialistiske tankegang
er man af den overbevisning, at det, hvis man er under 15 år, hjælper med en løftet pegefinger, og det er naivt. Unge, der er kriminelle, skal der efter Dansk Folkepartis opfattelse tages fat i.
Derfor er det også vigtigt, at man så tidligt som muligt får fat på de unge kriminelle.
Hvis en 12-årig stjæler tyggegummi i en butik, er det hamrende vigtigt at få fat på den unge, så det ikke sker igen.
I forbindelse med forslaget lægger regeringen op til en ny tilgang til ungdomskriminalitet.
I bemærkningerne til forslaget står der: »Regeringen ønsker i den forbindelse bl.a., at der gribes tidligt ind over for børn under 18 år, som endnu ikke har lavet så alvorlig kriminalitet, at serviceloven eller det almindelige retssystem behøver at blive brugt – men dog så alvorligt, at der er et åbenlyst behov for sociale programmer og sanktioner med henblik på adfærdsændringer.«
Her må mit spørgsmål til regeringen så være: Er det regeringens intention, at den kriminelle lavalder skal op på 18 år?
Det får man i hvert fald en fornemmelse af det er.
Hvilken form for kriminalitet er det, som regeringen ikke anser for at være alvorlig?
Er det de voldsmænd, som var en del af en ungdomsbande, og som for noget tid siden hærgede i Randers?
Er det de unge, som kujonagtigt antaster små børn og stjæler deres penge og mobiltelefoner?
Er det de to 14-årige overfaldsmænd, som i oktober måned overfaldt en anden 14-årig, og som nu slipper for tiltale og straf, fordi regeringen allerede har varslet lovændringen?
Eller er det den 14-årige pige fra Sakskøbing, som også slipper for at stå anklaget for vold med spark og slag på kroppen og i hovedet mod en anden pige?
Rigsadvokaten har i en henvendelse til landets anklagemyndigheder bedt dem om at trække sager tilbage, som vedrører 14-årige, fordi man forventer en lovændring.
Der er altså allerede nu givet frit spil til de 14-årige, signalet er tydeligt, de kan lave al den kriminalitet, de vil, der vil ikke blive rejst tiltale.
Det er i mine og Dansk Folkepartis øjne aldeles uacceptabelt, at man skal finde sig i vold og trusler, blot fordi gerningsmanden er 14 år
Dansk Folkeparti ønsker den kriminelle lavalder nedsat til 12 år.
Vi mener, at en lavere kriminel lavalder gør det muligt at få fat på de unge, så vi kan sikre, at den unge lærer, at der er en konsekvens af de handlinger, den unge udfører, og at vi kan sikre, at den unge får en chance for at komme på rette spor, og det skal gøres tidligt.
Samtidig handler det også om retsfølelse.
Det er ikke i orden, at man kan blive slået ned af en person, som så kan slippe for straf, bare fordi vedkommende er under 15 år.
Med disse ord kan Dansk Folkeparti ikke støtte forslaget.